《阁试征西将军城塞歌》
明代·于慎行

榆关九月寒风早，玄霜已白边城草。敌骑朝侵策勒营，将军夜城祁连道。

关山晓月度龙沙，马上芙蓉吐剑花。连营画地传刁斗，十万军声静不哗。

期门少年健如虎，束发从军思报主。画角寒销玉塞云，铁衣冷拂金城雨。

援枹执鼓何雄哉，笑看楼兰动地来。合围瀚海浑无敌，转战皋兰未肯回。

紫骝汗血归来后，肘背黄金大如斗。胡床坐解月支头，割鲜笑釂蒲萄酒。

酒泉亭障接乌孙，辎重如山入塞门。五云阙下报天子，万里封侯安足论。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。